Praat met jou kind oor geld - Jou Gesin | Solidariteit WêreldJou Gesin | Solidariteit Wêreld
Tuis › Artikels › Praat met jou kind oor geld
Praat met jou kind oor geld
Dis geen geheim dat Suid-Afrikaners oor die algemeen groot besteders is nie. Bitter min van ons sit genoeg geld weg vir ons oudag. En ons kinders leer hierdie patroon by ons aan. Daarom moedig Annamaria Lusardi, ’n internasionale kenner en die akademiese direkteur van die Global Financial Literacy Excellence-sentrum, ons aan om ons verhouding met geld te ondersoek.
Ons kultuur van opvallende besteding
Opvallende besteding is wanneer ons geld spandeer om luukse goedere vir status te koop. Dié kultuur word gedryf deur daaglikse boodskappe van handelsmerke en instellings om meer te spandeer. Dinge wat ons nie regtig nodig het nie word noodsaaklikhede omdat ons telkens weer vertel word dat onmiddellike bevrediging normaal is.
Sosiale media lewer ‘n verdere bydrae deurdat dit ons toelaat om die daaglikse gedrag van ander te sien en te dink dat ons ook moet spandeer. Hierdie neiging veroorsaak dat ons eerder ons geld uitgee op die bevrediging van onmiddellike behoeftes in stede daarvan om aan langtermynbehoeftes, soos die koop van ’n huis of spaar vir aftrede, te dink.
Dit sorg vir minder besparing en binnelandse welvaart terwyl dit uiteindelik lei tot ‘n nasie wat in skuld gedompel is en ongelukkig voel omdat hulle geen werklike toekomsvooruitsigte het nie.
Ons spaarkultuur is verder aan die afneem as gevolg van ons toenemende toegang tot krediet. Tegnologie maak dit vir ons maklik om sonder te veel nadenke te spandeer. Internetbankdienste is onmiddellik en die gemak van kaartbetalings verhoed dat ons te veel oor ons aankope tob of regtig aan die langtermyngevolge dink. Die resultaat is dat ons jeug grootword met toegang tot krediet en die kondisionering dat bevrediging groter waarde as besparing het.
Onderrig jou kind finansieel
Finansiële ongeletterdheid is ’n ernstige probleem onder veral hoërskoolleerlinge en jong volwassenes tussen die ouderdomme van 18 – 25 jaar, sê Lusardi. Dis kommerwekkend en gevaarlik.
Jongmense moet deesdae baie meer finansiële besluite neem as wat ons in die verlede moes doen. Volgens Lusardi is hulle verlore wanneer dit kom by hoe om geld te spaar en hoe om voor te berei vir aftrede. Pensioenstelsels is aan die verander en vereis meer persoonlike verantwoordelikheid van jongmense. Daarbenewens leef hulle in ‘n nuwe ekonomiese omgewing met meer ingewikkelde finansiële markte.
Lusardi sê egter ons kan ons kinders die regte vaardighede gee sodat hulle in hierdie samelewing kan oorleef deur hulle so vroeg as moontlik finansieel te begin onderrig. Haar raad is dat ons met ons kinders moet praat oor geld, selfs al is hulle nog klein. “Dis egter verbasend hoe baie ouers dit moeilik vind om dit te doen,” sê sy. Gevolglik begin kinders spandeer voordat hul ouers hulle gehelp het om te verstaan ​​hoe geld werk.
Help jou kind van jongs af hiermee deur elke situasie te benut wat opduik. Wanneer hy byvoorbeeld geld by sy grootouers kry, is dit ’n ideale geleentheid om met hom te gesels oor die vraag of hy dit wil spaar of spandeer. Ouers kan ook praat oor besluite wat hulle self neem. Vertel jou kind dat jy spaar vir sy opvoeding. Dit is belangrik om die onderwerp relevant te maak, sodat jou kind sal besef hoekom hy versigtig moet wees met geld. Doen dit so gereeld moontlik want herhaling versterk die lesse.
Sakgeld is belangrik
Sakgeld kan ook hiermee help aangesien dit lei tot groter finansiële vertroue wanneer hulle volwasse is. Dit leer kinders hoe om geld te hanteer en geleentheidskoste te verstaan. As hulle dit op ‘n roomys spandeer, kan hulle dit nie vir iets anders gebruik nie. Die les is dat jy nie onuitputlike bronne in die lewe het nie. In plaas daarvan moet jy nadink oor hoe jy dit wat jy het versigtig kan gebruik.
Volgens haar kan ouers hulle kinders aanmoedig om hul sakgeld te spaar deur hulle bietjie meer te belowe indien hulle dit wel spaar. Dis belangrik dat kinders die betekenis van spaar verstaan. Sorg dat hulle weet hoe saamgestelde rente werk. “Jongmense het ’n ongelooflike geleentheid om welvaart te bou, want hulle besit ’n wonderlike bate, naamlik tyd. En tyd werk in hulle guns as gevolg van saamgestelde rente.”
Dis duidelik dat ons vir ons eie, maar veral vir ons kinders se beswil, ons denke moet verander en wys dat ons spaarsamig kan wees. Alleenlik só kan die idee dat die uitgee van geld jou antwoord op alles is, omgekeer word.